Tallinna Tervishoiu Kõrgkool

õenduse õppetool

**TALLINNA TERVISHOIU KÕRGKOOLI ÕPPEJÕUDUDE KOGEMUSED SEOSES KÕRGTEHNOLOOGILISE SIMULATSIOONI RAKENDAMISEGA ÕDEDE ÕPPES**

Rakendusuuringu projekt

 Töörühma juht: Jandra Ristikivi, RN, MSc

 Töörühma liikmed: Tuuli Helen Koiksoon (Õ33) Merilin Lehe (Õ33)

Gert Rõõm (Õ33)

Tallinn 2017

1. **TAUSTA ANDMED**

Läbi aastakümnete on õdede õpetajad otsinud võimalusi aidata oma õpilastel saada kompetentseteks tervishoiutöötajateks. Õppimisprotsessi käigus on õdede õppes lisaks teoreetiliste teadmiste õpetamisele kasutatud praktiliste oskuste omandamiseks, kinnistamiseks ning täiendamiseks erinevaid simulatsiooni võimalusi: anatoomilised mudelid, treeningülesanded, rollimängud, arvutisimulatsioon, nn standardiseeritud haiged, virtuaalne reaalsus ning erinevad mannekeenid. Õendus õppepraktikas omistatakse simulatsiooni osatähtsusele üha suuremat kaalu. Simulatsiooni kasutamises nähakse olulist osa õendusüliõpilaste püsivate ja pidevalt arenevate teadmiste ning oskuste kinnistamisel (Decker jt 2015: 293; Shin jt 2015: 179).

Ajal, mil õendusüliõpilaste arv näitab jätkuvat kasvutendentsi ning praktiliste oskuste omandamise võimalused on praktikabaaside ülekoormatuse tõttu vähenemas, omistatakse simulatsiooniõppele õendushariduses üha suuremat tähtsust. Seoses Tallinna Tervishoiu Kõrgkooli õppeinfrastruktuuri kaasajastamisega loodi koolile 2014. aasta sügisel kaasaegne simulatsioonikeskus, mille simulatsioonikeskkond ning kõrgtehnonoogilised simulaatorid seavad paratamatult uued väljakutsed õppejõududele nii õppe planeerimise läbiviimise kui ka õliõpilaste oskuste omandamise osas.

Suur osa uurimistulemusi kinnitavad simulatsioonõppe positiivset mõju üliõpilaste teadmiste, oskuste ja hoiakute kujunemisele, kuid mõjutatavatest teguritest, mis on mõju hindamise aspektist peamised komponendid, on tehtud vähe uurimusi. Arvestades olemasolevate mõõdikute piiratud mõõtmisulatust simulatsioonõppe mõju hindamisel on soovitatav õppe tulemuslikkuse mõju hinnata pikema perioodi vältel, kaastates kõik osapooled. On täheldatud, et simulatsioonõppes on afektiivsete, kognitiivsete ja psühhomotoorsete **oskuste omandamisel mõjutavateks faktoriteks õpikeskkonna ja õpetamise konseptsiooni ressurss**. (Shin jt 2015).

Tervikliku ülevaate saamiseks simulatsioonõppe mõjust, soovitavad uurijad lähtuda **mõju erinevatest tasanditest**. Mõju identifitseerimisel on oluline seda hinnata **kõigi osalejate seisukohast.** Kirkpatrick (2006) poolt loodud 1996 aastal mudel *Level training Evaluation Model,* mille kohaselt on õppimise mõju hindamisel oluline lähtuda neljast aspektist. Mudeli keskmes on õppijate kogemused seoses õppega, õppimise mõju õppitulemustele, õppetegevuse käigus toimunud muutused ja õppija õpitulemuste muutumine. Mudeli autor toob esile õppija tegevuse muutuste tasandit, milles rõhutab, et selle tasandi **objektiivseks hindajaks saavad olla vaid õppejõud**. Sarnasele tulemusele jõuavad ka Powers (2014) ja Shin (2015), kes kinnitavad, et mõju uurimine on simulatsioonõppe arendamise seisukohalt väga vajalik ja õppejõud, kui õppekeskkonna tingimuste eest vastutajad, omavad keskset rolli õpilaste õpipädevuste omandamisel.

Powers (2014) viis läbi õppejõudude seas uuringu New York State õenduse kolledzis, mille tellijaks oli *Council of Associate Degree Nursing*. Antud uuring keskendus simulatsioonõppe mõju hindamisele, kus uuritavateks olid õppejõud. Hilisemalt uuris autor juba ka üliõpilasi ja kokkuvõtliku hinnangu mõjust adis kahe uurimuse võrdlev analüüs. Uuringus rõhutab autor õppejõudude mõju hindamise olulisust ja väärtuslikkust, õpitu omandamise seisukohast. Uuringu tulemused käsitlesid simulatsioonõppe nii positiivseid kui ka negatiivseid aspekte. Simulatsioonõppe õppejõud tõid esile asjaolu, et simulatsioonõppe mõju suurus on tihedalt seotud üliõpilase enda valmisolekust osaleda simulatsioonõppes, mida saab hinnata vaid õpet läbiviiv pedagoog. Antud asjaolu peab kindlasti arvestama ka üliõpilaste simulatsioonõppe tulemuslikkuse hindamisel. Põhjendades sellega, et simulatsioonõppe mõju hindamisel tuleb arvestada kõigi õppe tulemuslikkust mõjutavate teguritega, kaastes kõik asjaosalised.

 Tuginedes varasematele uurimustele ja jälgides uurijate edasisi soovitusi on oluline täiendavalt uurida Tallinna Tervishoiu Kõrgkooli õppejõudude seniseid simulatsiooniõppega seonduvaid kogemusi ja hinnaguid simulatsioonõppe mõjule, mis on õendushariduse kvaliteedi tõstmise seisukohalt vajalik ja oluline aspekt. Uurimuse tulemused võimaldavad hinnata olemasolevaid ressursse ja õppe tulemuslikkust ning vastavalt sellele ka kohandada simulatsioonõppe läbiviimist ning edasiselt võrrelda üliõpilaste hinnangutega. Põhjalik ülevaade aitab leida tulevikus sobivaima tegevuse simulatsiooni läbiviimiseks ja seeläbi suurendada üliõpilaste õpimotivatsiooni tagades neile püsivad, rakendusvalmid ja pidevalt arenevad teadmised ning oskused. Vahest ehk määravaimaks on selle kõige juures aga asjakohase õppemetoodilise raamistiku olemasolu, mille kohaldamise üheks eelduseks on INACSL`i (*The International Nursing Association for Clinical Simulation and Learning*) standardi kohaselt ka õppeasutuse olemasolevate ressursside hindamine (Decker jt 2015: 295; Kelly jt 2016: 319).

**2. UURIMISTÖÖ EESMÄRK JA UURIMISÜLESANDED, UURIMISMEETOD**

Antud uuring on osa ASTRA projekti tegevusest, mille eesmärgiks on õppe ja teadustöö kvaliteedi efektiivsuse tõstmisele suunatud tegevus. Uuringu üldeesmärgiks on hinnata simulatsioonõppe läbiviimise mõju. Käesolev uuring täidab üldeesmärgist tulenevalt püstitatud uurimisülesande, mille keskmes on üliõpilaste oskuste/õpiväljundite omandamine eelkliinilisel praktikal. Mitmed autorid on soovitanud simulatsioonõppe mõju hinnata eelkõige läbi simulatsioonõppe pedagoogide kogemuse. Antud uuringus hinnatakse simulatsioonõppe mõju läbi õppejõudude senise kogemuse, milles peaksid kajastuma simulatsioonõpet mõjutavad tegurid ja õppejõudude hinnangud üliõpilaste oskuste/õpiväljundite omandamisele.

Uurimistöö **eesmärk** on kirjeldada Tallinna Tervishoiu Kõrgkooli õppejõudude kogemusi seoses kõrgtehnoloogilise simulatsiooni rakendamisega õdede õppes.

Uurimistöö **ülesanded** on:

* Kirjeldada Tallinna Tervishoiu Kõrgkooli õppejõudude kogemusi seoses simulatsioonõppe läbiviimisega õdede õppes;
* Kirjeldada Tallinna Tervishoiu Kõrgkooli õppejõudude kogemusi seoses üliõpilaste õendusoskuste omandamisega õdede õppes.

**Uurimismeetod**

Planeeritav uurimistöö on kvalitatiivne, empiiriline ja kirjeldav. Kvalitatiivset uurimismeetodit kasutatakse inimeste kogemuste kirjeldamisel ja neile tähenduse andmisel (Burns ja Grove 2001: 61). Andmed kogutakse Tallinna Tervishoiu Kõrgkooli, simulatsiooniõppega vahetult seotud, õppejõududelt poolstruktureeritud intervjuu abil, mille puhul on uurijatele toeks ettevalmistatud struktuur ja uurimistöö ülesannetest lähtuvad põhiküsimused (DiCicco-Bloom ja Crabtree 2006: 315). Intervjuud lindistatakse, intervjueeritava eelneval nõusolekul, diktofoniga ja transkribeeritakse hiljem, kajastades võimalikult täpselt kõnekeele nüansse, pause, lõpetamata lauseid ning lisades vajadusel sulgudes tekstina intervjueeritava emotsiooni. Esialgsete plaanide kohaselt pole uurimistöös planeeritud kvalitatiivsete uuringute analüüsitarkvara kasutamist. Transkribeeritud intervjuud prinditakse hiljem välja ning järgneva analüüsi käigus üldistatakse saadud informatsiooni põhjal vastused eelnevalt püstitatud uurimisküsimustele. (DiCicco-Bloom ja Crabtree 2006: 318).

Värbamine ja andmete kogumine on plaanis läbi viia ajavahemikus veebruar 2017 – aprill 2017, andmete kogumise kohaks on Tallinna Tervishoiu Kõrgkool. Kvalitatiivse uurimismeetodi puhul toimub samaaegne andmete kogumine ja analüüsimine. Planeeritavas uurimistöös kasutatakse induktiivset sisuanalüüsi, mida soovitatakse teha kui uuritava nähtuse kohta on varasemast vähe teavet. Analüüsitavaks ühikuks on mõttetervik- sõna, lause või lõik. Induktiivse sisuanalüüsi protsess sisaldab avatud kodeerimist, kategooriate loomist ja abstraheerimist. Alakategooriad grupeeritakse ülakategooriateks ja need omakorda peakategooriaks. (Elo ja Kyngäs 2008).

**3. UURIMISTÖÖ AJAKAVA**

|  |  |
| --- | --- |
| ETAPP | AEG |
| Teemakohase kirjandusega tutvumine, metoodika valik | Detsember 2016–jaanuar 2017  |
| Uurimistöö projekti koostamine  | Jaanuar–veebruar 2017  |
| Uurimistöö projekti esitamine  | Veebruar 2017 |
| Andmete kogumine | Märts–aprill 2017 |
| Andmete analüüsimine, tulemuste interpreteerimine ja esitamine  | Mai–august 2017 |
| Arutelu kirjutamine, järelduste tegemine ja kokkuvõtete koostamine  | September–oktoober 2017  |
| Uurimistöö vormistamine ja esitamine eelkaitmiseks | November 2017 |
| Valmis uurimistöö köitmine ja esitamine kaitsmiseks ning kaitsmine | Jaanuar 2018 |

**KIRJANDUSALLIKATE LOETELU**

**Burns, N., Grove, S. K.** (2001). The Practice of Nursing Research. Conduct, Critique & Utilization. W.B.Saunders, Philadelphia.

**Decker, S. I., Anderson, M., Boese, T., Epps, C., McCarthy, J., Motola, I., Palaganas, J., Perry, C., Puga, F., Scolaro, K., Lioce, L.** (2015). Standards of best practice: Simulation standard VIII: Simulation-enhanced interprofessional education (sim-IPE). Clinical Simulation in Nursing, 11(6), 293-297.

**DiCicco-Bloom, B., Crabtree, B. F.** (2006). The qualitative research interview. Medical Education, 40, 314-321.

Eesti õenduse ja ämmaemanduse arengustrateegia 2011–2020. Sotsiaalministeerium. Tallinn.

# **Elo, S., Kyngäs, H**. (2008). The qualitative content analysis process. *Journal of Advanced Nursing*, 62(1), 107-115.

**Kelly, M. A., Berragan, E., Husebø, S. E., Orr, F.** (2016). Simulation in Nursing Education - International Perspectives and Contemporary Scope of Practice. Journal of Nursing Scholarship, 48 (3), 312-321.

**Kirkpatrick, D. L., Kirkpatrick, J. D**. (2006). Evaluating training programs: The four levels (3rd ed.). San Francisco, CA: Berrett-Koehler.

**Powers, G**. (2014). Associate degree nurse educators in New York State report the value of utilizing clinical simulation as a teaching strategy.. Teaching and Learning in Nursing, 9, 175-180.

**Shin, S., Park, J., Kim, J. H.** (2015). Effectiveness of patient simulation in nursing education: meta-analysis. Nurse Education Today, 35, 176–182.

**LISA 1. Uurimistöös osalemise kutse ja ülevaade**

Lugupeetud õppejõud!

Oleme Tallinna Tervishoiu Kõrgkooli õendusõppe üliõpilased Tuuli Helen Koiksoon, Merilin Lehe ja Gert Rõõm ning kutsume Teid osalema empiirilises uurimuses, mille eesmärk on kirjeldada Tallinna Tervishoiu Kõrgkooli õppejõudude kogemusi seoses kõrgtehnoloogilise simulatsiooni rakendamisega õdede õppes. Andmed kogutakse poolstruktureeritud intervjuu abil. Ühe intervjuu jaoks on planeeritud (maksimaalselt) 30 minutit. Intervjuu käigus esitame Teile küsimusi seoses Teie seniste kogemustega kõrgtehnoloogilise simulatsiooni rakendamisel õdede põhiõppes. Saadud teavet on võimalik kasutada simulatsiooniõppe kvaliteedi tõstmiseks.

Intervjuud viiakse läbi ajavahemikus 20.02.2017–20.04.2017. Uuringus osalemine on vabatahtlik ning Teil on õigus loobuda osalemast ükskõik millisel intervjuu hetkel. Intervjuudes arutatu on konfidentsiaalne ning Teie anonüümsus tagatakse.

Vältimaks kogutava olulise info hävimist kas tehnilistel või muudel põhjustel, lindistatakse intervjuud kahe diktofoniga. Saadud andmeid säilitatakse lõputöö eduka kaitsmiseni, mille järgselt lindistused kustutatakse ja paberkandjal olevad käsikirjad hävitatakse paberhunti kasutades. Uurimistöö läbiviimiseks on oma loa andnud Tallinna Tervishoiu Kõrgkooli rakendusuuringu läbiviimise komisjon.

Pärast seda, kui olete nõustunud uurimuses osalema, kontakteerume Teiega meilitsi, täpsustamaks intervjuu toimumise aega. Oleme väga tänulikud Teie panuse eest käesolevasse uurimusse. Küsimuste tekkimisel või edasise informatsiooni osas palume võtta ühendust:

Merilin Lehe, õe põhiõppe üliõpilane

Tel. 5805 5178, e-post merilin.lehe@gmail.com

**LISA 2. Uuritava informeerimise ja teadliku nõusoleku vorm**

**Uuritava informeerimise ja teadliku nõusoleku vorm**

**Uurimistöö nimetus:** „Tallinna Tervishoiu Kõrgkooli õppejõudude kogemused seoses kõrgtehnoloogilise simulatsiooni rakenadamisega õdede õppes.“

Mind, .........................................................................................................., on informeeritud uuringust, mille eesmärk on kirjeldada Tallinna Tervishoiu Kõrgkooli õppejõudude kogemusi seoses kõrgtehnoloogilise simulatsiooni rakenadamisega õdede õppes. Uurimistöö läbiviimiseks on oma nõusoleku andnud Tallinna Tervishoiu Kõrgkooli rakendusuuringute komisjon. Mind on teavitatud, et uurimistöö viiakse läbi poolstruktureeritud intervjuuna ning intervjuud lindistatakse kahe diktofoniga.

Mind on teavitatud, et kogutud andmetele on ligipääs vaid uurimistöö läbiviijatel, kes andmeid isklikult koguvad ja analüüsivad. Mind on teavitatud, et andmeid säilitatakse lõputöö eduka kaitsmiseni, mille järgselt lindistused kustutatakse ja paberkandjal olevad käsikirjad hävitatakse paberhunti kasutades. Mind on teavitatud, et minu konfidentsiaalsus tagatakse. Tean, et mul on õigus ükskõik millisel hetkel loobuda uuringus osalemast. Mind on teavitatud sellest, et minu isikuandmeid ei seostata uurimistöö üheski etapis minu hinnangutega. Tean, et mul on soovi korral võimalus meili teel teada saada uurimistöö tulemused.

Olen saanud vastused oma küsimustele ja mul on olnud aega oma osalemissoovi üle järele mõelda. Kinnitan oma nõusolekut jagada oma kogemusi uurimuses „Tallinna tervishoiu kõrgkooli õppejõudude kogemused seoses kõrgtehnoloogilise simulatsiooni rakendamisega õdede õppes“ ja kinnitan seda oma allkirjaga.

|  |  |
| --- | --- |
| Uuritava allkiri: | .................................... |
| Kuupäev, kuu, aasta | .................................... |
| Uuritavale informatsiooni andnud isiku nimi | .................................... |
| Uuritavale informatsiooni andnud isiku allkiri | .................................... |
| Kuupäev, kuu, aasta | .................................... |